b"\n_START_ARTICLE_\nMas Puig de Caneres\n_START_SECTION_\nDescripci\xc3\xb3\n_START_PARAGRAPH_\nEs tracta d'un gran mas que s'aixeca en un dels costats de la muntanya, a uns tres quil\xc3\xb2metres del poble. T\xc3\xa9 planta rectangular, i disposa de planta baixa i dos pisos. La uniformitat d'aquest esquema, tant en planta com l'al\xc3\xa7at, nom\xc3\xa9s es trenca per una gran balconada oberta a la cantonada sud-oest. El ferro fou el material emprat per la seva construcci\xc3\xb3 recent. La resta d'obertures no ofereixen cap particularitat especial. La coberta \xc3\xa9s a dues aig\xc3\xbces, sustentada per cairats de fusta. A migdia de la casa s'aixequen diferents cossos, destinats antigament a estables i magatzems. S\xc3\xb3n construccions amb grans i altes arcades de mig punt. Estan cobertes amb teulades a dos aig\xc3\xbces sustentades per cairats de fusta avui desapareguts. Com a element a part, esmentem la capella que hi ha en el mas. Est\xc3\xa0 dedicada a Sant Vicen\xc3\xa7 Ferrer, i es tracta d'una construcci\xc3\xb3 de petites dimensions amb planta rectangular. L'extrema senzillesa domina tota l'arquitectura, amb una fa\xc3\xa7ana on nom\xc3\xa9s s'hi ha practicat una petita porta adovellada i petites obertures rectangulars, a m\xc3\xa9s de la construcci\xc3\xb3 d'un campanar de cadireta de dues pilastres sense arc. La coberta consisteix en una volta de ma\xc3\xb3.\n_START_SECTION_\nHist\xc3\xb2ria\n_START_PARAGRAPH_\nA les llindes de les obertures es llegeixen dates del segle XVI (1595) i XVII. L'aspecte m\xc3\xa9s curi\xc3\xb3s de la hist\xc3\xb2ria d'aquest mas fou la not\xc3\xadcia de Monselvatge respecte a una tradici\xc3\xb3 que creia en l'exist\xc3\xa8ncia d'un antic monestir, avui en runes, prop de la casa principal. La realitat no sembla coincidir amb la tradici\xc3\xb3. En aquest cas \xc3\xa9s molt possible que una vaga idea transmesa oralment i el fet que hi ha antics estables d'una certa noblesa duguessin a Monselvatge a una suposici\xc3\xb3 poc fonamentada."